b'\n_START_ARTICLE_\nIliuzionizmas\n_START_PARAGRAPH_\nIliuzionizmas, fokusai arba magija yra pramoga, kai \xc5\xbei\xc5\xabrovams rodomos iliuzijos, da\xc5\xbenai juos suklaidinan\xc4\x8dios ir sukurian\xc4\x8dios \xc4\xafsp\xc5\xabd\xc4\xaf, kad vyksta ka\xc5\xbekas ne\xc4\xafmanomo ar paranormalaus. Ta\xc4\x8diau visi magijos efektai pasiekiami nat\xc5\xabraliomis priemon\xc4\x97mis: rank\xc5\xb3 miklumu, veidrod\xc5\xbei\xc5\xb3 ar speciali\xc5\xb3 prietais\xc5\xb3 pagalba, sugeb\xc4\x97jimu valdyti \xc5\xbei\xc5\xabrov\xc5\xb3 d\xc4\x97mes\xc4\xaf ir nukreipti j\xc4\xaf reikiama linkme._NEWLINE_Magijos praktikantai vadinami iliuzionistais, fokusininkais ar re\xc4\x8diau\xc2\xa0\xe2\x80\x93 magais.\n_START_SECTION_\nIstorija\n_START_PARAGRAPH_\nVienokios ar kitokios magijos r\xc5\xab\xc5\xa1ys egzistavo tikriausiai visu \xc5\xbemonijos istoriniu laikotarpiu, tiek pramogai, tiek kaip suk\xc4\x8diavimas \xc5\xbeaidimuose i\xc5\xa1 pinig\xc5\xb3 ar apgavyst\xc4\x97 religiniais ir pana\xc5\xa1iais tikslais._NEWLINE_Ta\xc4\x8diau magija, kaip profesija \xc5\xa1iuolaikiniu supratimu, i\xc5\xa1populiar\xc4\x97jo XVIII am\xc5\xbeiuje. S\xc4\x97kmingi iliuzionistai tur\xc4\x97jo tikr\xc5\xb3 \xc5\xbevaig\xc5\xbed\xc5\xbei\xc5\xb3 reputacij\xc4\x85. Anks\xc4\x8diau dauguma net ir pramogai u\xc5\xbe pinigus triukus rodan\xc4\x8di\xc5\xb3 iliuzionist\xc5\xb3 teigdavo, jog tai yra magija tradiciniu supratimu._NEWLINE_Vienas ry\xc5\xa1kiausi\xc5\xb3 \xc5\xa1iuolaikin\xc4\x97s magijos pradinink\xc5\xb3 buvo Jean Eug\xc3\xa8ne Robert-Houdin (1805\xe2\x80\x931871), kurio pavard\xc4\x99 savo sceniniu vardu v\xc4\x97liau pasirinko ir garsusis iliuzionistas Harry Houdini. Houdin pagal profesij\xc4\x85 buvo laikrod\xc5\xbei\xc5\xb3 meistras, ta\xc4\x8diau 1840-aisiais Pary\xc5\xbeiuje atidar\xc4\x97 pirm\xc4\x85j\xc4\xaf magijos teatr\xc4\x85._NEWLINE_1873 metais brit\xc5\xb3 iliuzionistai J. N. Maskelyne ir Cooke atidar\xc4\x97 savo teatr\xc4\x85 Londone._NEWLINE_Daugyb\xc4\x99 \xc5\xa1iuo metu naudojam\xc5\xb3 triuk\xc5\xb3 ar j\xc5\xb3 atlikimo b\xc5\xabd\xc5\xb3 i\xc5\xa1rado Haris Hudinis (1874\xe2\x80\x931926), ypa\xc4\x8d\xc2\xa0\xe2\x80\x93 eskeipologijos srityje. Taip pat jis vienas pirm\xc5\xb3j\xc5\xb3 rodomus triukus apjungdavo \xc4\xaf vientis\xc4\x85 profesional\xc5\xb3 \xc5\xa1ou. \xc5\xa0iuo metu Skrantone (Pensilvanija) atidarytas Hudinio muziejus._NEWLINE_\xc5\xa0ie atlik\xc4\x97jai pirmieji atvirai pripa\xc5\xbeino, kad j\xc5\xb3 pasirodymai yra tik treniruo\xc4\x8di\xc5\xb3, rank\xc5\xb3 miklumo, specialios \xc4\xafrangos ir publikos d\xc4\x97mesio kontroliavimo rezultatas. Jie siekdavo abstulbinti \xc5\xbei\xc5\xabrovus savo triukais taip, kad \xc5\xa1ie nesuprast\xc5\xb3 kuriuo b\xc5\xabdu vienas ar kitas efektas buvo pasiektas, ta\xc4\x8diau jokiu b\xc5\xabdu nemanyt\xc5\xb3, jog tame i\xc5\xa1ties buvo ka\xc5\xbekas paranormalaus. Kai kurie, kaip kad Hudinis o v\xc4\x97liau\xc2\xa0\xe2\x80\x93 P. C. Sorcar, James Randi ir dabar Penas ir Teleris, papildom\xc4\x85 reputacij\xc4\x85 u\xc5\xbesitarnaudavo demaskuodami \xc5\xa1arlatanus, kurie tuos pa\xc4\x8dius triukus naudoja tariam\xc5\xb3 savo antgamtini\xc5\xb3 gali\xc5\xb3 demonstravimui._NEWLINE_Po\xc5\xbei\xc5\xabris \xc4\xaf magij\xc4\x85 \xc4\xafvairiais laikais skyr\xc4\x97si. Beveik vis\xc4\x85 XX am\xc5\xbei\xc5\xb3 Amerikoje tai buvo laikoma spektakliu vaikams, kol rimt\xc4\x85 po\xc5\xbei\xc5\xabr\xc4\xaf sugra\xc5\xbeino Doug Henning, prad\xc4\x97j\xc4\x99s JAV daryti didelius sceninius \xc5\xa1ou. I\xc5\xa1nykus \xe2\x80\x9evaiki\xc5\xa1kumo\xe2\x80\x9c stereotipui, magija tapo populiari ir televizijoje.\n_START_SECTION_\nIliuzij\xc5\xb3 r\xc5\xab\xc5\xa1ys\n_START_PARAGRAPH_\nVienareik\xc5\xa1mi\xc5\xa1ko varianto, kaip iliuzijos tur\xc4\x97t\xc5\xb3 b\xc5\xabti kategorizuojamos, n\xc4\x97ra. Ta\xc4\x8diau labiausiai paplit\xc4\x99s skirstymas \xc4\xaf septynias r\xc5\xab\xc5\xa1is, galb\xc5\xabt d\xc4\x97l mistinio \xc5\xa1io skai\xc4\x8diaus atspalvio.\n_START_SECTION_\nSuk\xc5\xabrimas\n_START_PARAGRAPH_\nIliuzionistas i\xc5\xa1 nieko, \xe2\x80\x9ei\xc5\xa1 oro\xe2\x80\x9c sukuria ka\xc5\xbekokius objektus arba i\xc5\xa1traukia juos i\xc5\xa1 tu\xc5\xa1\xc4\x8dios talpykl\xc4\x97s. Klasikinis triukas\xc2\xa0\xe2\x80\x93 triu\xc5\xa1io i\xc5\xa1traukimas i\xc5\xa1 tu\xc5\xa1\xc4\x8dios skryb\xc4\x97l\xc4\x97s. Kiti paplit\xc4\x99 triukai\xc2\xa0\xe2\x80\x93 paties mago pasirodymas i\xc5\xa1 niekur su d\xc5\xabm\xc5\xb3 debesiu tu\xc5\xa1\xc4\x8dioje scenoje, kortos ar g\xc4\x97li\xc5\xb3 puok\xc5\xa1t\xc4\x97s i\xc5\xa1traukimas i\xc5\xa1 oro.\n_START_SECTION_\nPradanginimas\n_START_PARAGRAPH_\nAtvirk\xc5\xa1\xc4\x8dia r\xc5\xab\xc5\xa1is suk\xc5\xabrimui. Iliuzionistas pradangina ka\xc5\xbekok\xc4\xaf objekt\xc4\x85. Klasikinis pavyzdys yra nosinait\xc4\x97s suki\xc5\xa1imas \xc4\xaf sugniau\xc5\xbet\xc4\x85 kum\xc5\xa1t\xc4\xaf, kur\xc4\xaf atgniau\xc5\xbeus delnas yra tu\xc5\xa1\xc4\x8dias. Pradanginimo, kaip ir suk\xc5\xabrimo, elementus naudoja vienas seniausi\xc5\xb3 magijos triuk\xc5\xb3 pasaulyje\xc2\xa0\xe2\x80\x93 puodukai ir kamuoliukai. Vieni garsiausi\xc5\xb3 \xc5\xa1iuolaikini\xc5\xb3 pavyzd\xc5\xbei\xc5\xb3 yra David Copperfield atlikti traukinio vagono bei JAV Laisv\xc4\x97s statulos pradanginimai, ar iliuzionisto P. C. Sorcar s\xc5\xabnaus P. C. Sorcar jaunesniojo pademonstruotas Tad\xc5\xbemahalo pradanginimas dviem minut\xc4\x97ms.\n_START_SECTION_\nTransformacija\n_START_PARAGRAPH_\nTai yra vieno objekto pakeitimas kitu. Pavyzd\xc5\xbeiui, iliuzionistas \xc4\xaf narv\xc4\x85 \xc4\xafleid\xc5\xbeia tigr\xc4\x85, apsupa narv\xc4\x85 nepermatoma skraiste, po keli\xc5\xb3 \xe2\x80\x9emagi\xc5\xa1k\xc5\xb3\xe2\x80\x9c \xc5\xbeod\xc5\xbeiu skraist\xc4\x97 nuimama ir narve vietoje tigro matoma mergina.\n_START_SECTION_\nAtstatymas\n_START_PARAGRAPH_\nSugadinto (da\xc5\xbeniausiai\xc2\xa0\xe2\x80\x93 padalinto \xc4\xaf kelias dalis) objekto atstatymas. Klasikinis pavyzdys\xc2\xa0\xe2\x80\x93 pj\xc5\xabklu perpjaunama mergina. Kitas populiarus triukas yra pastoviai po perkirpim\xc5\xb3 atsistatanti vientisa virv\xc4\x97.\n_START_SECTION_\nTeleportacija\n_START_PARAGRAPH_\nObjektas teleportuojamas i\xc5\xa1 vienos vietos \xc4\xaf kit\xc4\x85. Klasikinis teleportacijos pavyzdys yra puodukai ir kamuoliukai, kai kamuoliukas padedamas po vienu apverstu indu, o i\xc5\xa1traukiamas i\xc5\xa1 po kito. Patikrinus pirm\xc4\x85j\xc4\xaf paai\xc5\xa1k\xc4\x97ja, kad po juo nieko neb\xc4\x97ra\xc2\xa0\xe2\x80\x93 kamuoliukas \xe2\x80\x9eteleportavosi\xe2\x80\x9c. Kitas pavyzdys yra \xc4\xaf vien\xc4\x85 kabin\xc4\x85 \xc4\xafeinanti ir i\xc5\xa1 kitos i\xc5\xa1einanti iliuzionisto pad\xc4\x97j\xc4\x97ja mergina ir pana\xc5\xa1iai.\n_START_SECTION_\nLevitacija\n_START_PARAGRAPH_\nIliuzionistas ar jo asistentas levituoja tam tikru atstumu nuo \xc5\xbeem\xc4\x97s. Pavyzd\xc5\xbeiui, labai garsus David Copperfield numeris, kur jis skraido vir\xc5\xa1 \xc5\xbeem\xc4\x97s, praskrenda pro lank\xc4\x85, vir\xc5\xa1 jo prane\xc5\xa1ami \xc4\xafvair\xc5\xabs daiktai, \xc4\xafskrenda \xc4\xaf permatom\xc4\x85 d\xc4\x97\xc5\xbe\xc4\x99 (parodyti, kad nekabo ant jokios ne\xc4\xaf\xc5\xbei\xc5\xabrimos virv\xc4\x97s)._NEWLINE_Papras\xc4\x8diausias ir pasiruo\xc5\xa1imo nereikalaujantis levitacijos b\xc5\xabdas yra Balducci levitacija.\n_START_SECTION_\nPrasiskverbimas\n_START_PARAGRAPH_\nVienas kietas objektas praeina kiaurai kit\xc4\x85. Pavyzd\xc5\xbeiui, netik\xc4\x97tai atskiriami du sukib\xc4\x99 \xc5\xbeiedai. Prasiskverbimas taip pat naudojamas puoduk\xc5\xb3 ir kamuoliuk\xc5\xb3 triuke, kai ant vieno apversto puodelio padedamas kamuoliukas, ant vir\xc5\xa1aus u\xc5\xbededamas kitas puodelis, o juos abu pak\xc4\x97lus kamuoliukas guli ant stalo\xc2\xa0\xe2\x80\x93 jis \xe2\x80\x9eprasiskverb\xc4\x97\xe2\x80\x9c kiaurai puodel\xc4\xaf, ant kurio buvo pad\xc4\x97tas.\n_START_SECTION_\nKitas naudojimas\n_START_PARAGRAPH_\nMagija da\xc5\xbenai naudojama apgavystei, norint \xc4\xaftikinti, kad atlik\xc4\x97jas i\xc5\xa1 ties\xc5\xb3 turi paranormali\xc5\xb3 gali\xc5\xb3. Vienas garsiausi\xc5\xb3 toki\xc5\xb3 pavyzd\xc5\xbei\xc5\xb3 yra Filipin\xc5\xb3 hileriai, atliekantys tariamas chirurgines operacijas tiesiog pir\xc5\xa1tais. Lietuvoje toki\xc4\x85 operacij\xc4\x85 yra pademonstrav\xc4\x99s iliuzionistas Arvydas Stonys. Kitas garsus pavyzdys buvo Uri Geller, buvusio profesionalaus scenos mago, demonstruojamas \xc5\xa1auk\xc5\xa1t\xc5\xb3 lankstymas \xe2\x80\x9eminties galia\xe2\x80\x9c. Vienas garsiausi\xc5\xb3 vis\xc5\xb3 laik\xc5\xb3 iliuzionist\xc5\xb3 Haris Hudinis skyr\xc4\x97 daug laiko toki\xc5\xb3 \xc5\xa1arlatan\xc5\xb3 demaskavimui. James Randi savo apsi\xc5\xa1auk\xc4\x97li\xc5\xb3 demaskavim\xc4\x85 prad\xc4\x97jo taip pat po to, kai pamat\xc4\x97, kaip vadov\xc4\x97liniai magijos triukai naudojami \xc4\xaftikinti \xc5\xbemones, es\xc4\x85 j\xc5\xb3 atlik\xc4\x97jas turi mistini\xc5\xb3 gali\xc5\xb3._NEWLINE_Kort\xc5\xb3 triuk\xc5\xb3 rodymui reikalingas rank\xc5\xb3 miklumas ir \xc5\xbei\xc5\xabrov\xc5\xb3 d\xc4\x97mesio valdymas, akivaizdu, gali b\xc5\xabti pritaikytas suk\xc4\x8diavimui \xc5\xbeaid\xc5\xbeiant kortomis.'